钦定古今图书集成/明伦汇编/官常典/第647卷 > 邢焘
## 钦定古今图书集成/明伦汇编/官常典/第647卷 > 邢焘

按《江阴县志》蒋惟晓撰《开河记》云：“邢焘嘉定十二年
己卯，以通直郎出守江阴，政足召和，材足行志，化凋
为淳。明年，浚九里河，又自擦柱桥而上，逆于朝宗门，
陆续鸠工，城内外之河渠顿还旧观。又虑潮汐委输，
易积难散，力役数兴，利反为病。乃括户籍之没于官
者，专置司掌其岁入，弗以他用，每岁农隙一举行，不”
以浚治费民，期为永久利。民深德之。开山蹊以通道，
植桥梁以利涉，治舍馆以逆宾，下而园池器物之饰，
无不焕然一新。